Valladolidi Ülikool

Valladolidi Ülikool ​​(hispaania keeles ​Universidad de Valladolid)​ ​​on ülikool Valladolidi linnas Hispaanias. Ülikoolil on linnakud lisaks Valladolidile veel kolmes Castilla-Leóni autonoomse piirkonna linnas: Palencias, Sorias ja Segovias. 
Kool asutati aastal 1241 ning on sellega üks maailma vanimaid ülikoole. Salamanca ülikooli järel on tegu vanuselt teise ülikooliga Hispaanias. 2018. aastal õppis seal ligi 32 000 üliõpilast ning töötas üle 2000 õppejõu.
Valladolidi ülikool on võtnud osa Erasmuse programmist selle loomisest alates. Kool on esimesel kohal õpetajate mobiilsusega ning on üks suurima õpilasosalejate arvuga koole. Ülikoolil on ka mitmeid muid kokkuleppeid teiste välisriikidega, võttes vastu ning saates tudengeid maailma õppima.

Ajalugu

Esimesed kirjalikud dokumendid ülikooli kohta on aastast 1293, need on allkirjastanud kuningas Alfonso XI. Esialgu õpetati koolis erinevates teaduskondades grammatikat, aritmeetikat, ladina keelt ja pühakirja. Hiljem, 1346. aastal, sai kool kuninga palvel paavst Clemente VI heakskiidu üldõppele. Aastast 1417 sai ülikoolis õppida ka teoloogiat, mida oli varem võimalik õppida vaid Pariisis. 16. sajandil kuulutati Valladolidi ülikool ühes Salamanca ja Alacálaga ülikoolidega üheks põhiliseks ja parimaks kooliks kuningriigis.

Kooli fassaad

Ülikooli esimene ametlik hoone ehitati 15. sajandil. Praegune kooli fassaad on ehitatud 18. sajandil ning oli osa ülikooli hoonete suurendamise projektist. Hoonet tuntakse kui kõige tähtsamat ​barokistiilis ehitis​​t Valladolidi linnas. Hoone renoveerimise käigus 20. sajandi algul hoiti esialgne fassaad uuel hoonel. Maja on kahekorruseline ning esiplaanil on näha nelja sammast, mis on kaunistatud keeruliste ornamentidega. Katusel on skulptuurid neljast kuningast (Juan I, Enrique III, Alfonso VII ja Felipe II), kes aitasid kaasa kooli arengule. Kujud on paigutatud justkui hoonet kaitsma. Kooli ees neljal postamendil on skulptuurid, mis esindavad mitmeid koolis õpetatavaid ainevaldkondi, näiteks geomeetria, retoorika, teoloogia, õigusteadus jms.

Raamatukogu

Valladolidi ülikooli raamatukogul on 14 erinevat haru ja asukohta Valladolidis ning Palencia, Soria ja Segovia linnakutes. Raamatukogu on ülikooli kõige olulisem ja aktiivsem osa. Raamatuid saab laenutada interneti kaudu, Almena kataloogist ja paberkandjal ​UVaDoc hoidlast.

Rektor

Valladolidi ülikooli rektor on alates 2. maist 2018 Antonio Largo Cabrerizo. Tema eelkäijaks on Daniel Miguel San Jose. Cabrerizo on sündinud 12. juunil 1960 Valladolidis. Esmase hariduse sai ta Zorilla Instituudis ja kõrghariduse (nii bakalaureuse, magistri- kui ka doktorikraadi) omandas Valladolidi ülikoolis keemia valdkonnas. Õpetanud on ta Oviedo ülikoolis (1989–1995) ja Valladolidi ülikoolis (1995–2007). 2007. aastal edutati keemia osakonna juhatajaks ning ametikohal on ta veel praegugi. Rahvusvahelistes teadusajakirjades on avaldatud üle 140 tema artikli.

Isiklikku

Ta on abielus füüsikalise keemia professori Carmen Barrientos Benitoga ning paaril on 3 last.

Kultuurielu

Ülikoolis on mitmeid loovorganisatsioone. Seal tegutseb 2 koori, Joven Orquesta de la Universidad de Valladolid​ (Valladolidi noorteorkester, JOUVa) ja C​oro de la Universidad Valladolid (Valladolidi ülikooli koor). JOUVa on 1998. aastal üliõpilaste endi loodud ja käigus hoitud orkester, muusikaliseks juhiks on Francisco Lara Terejo. Ülikooli koori juhatab Marcus Castan. Koolis tegutseb ka teatrigrupp Gente de la Universidad de Valladolid, mis asutati aastal 1984. Alates 1998. aastast on grupp olnud ametlik ülikooli teatrigrupp. Praegu on grupi eesotsas Carlos Burguillo. Ülikool annab panuse ka mitmetesse kultuuriprogrammidesse, näiteks Valladolindie, Intro Music Festival. Tuntuimad programmid on UniversiJazz ja Santa Cruzi festival. Mõlema puhul on tegu mitmepäevase muusikafestivaliga. UniversiJazzil astuvad üles mitmesugused jazz-artistid, Santa Cruzil keskendutakse rohkem modernsele muusikale. Lisaks saab kord kuus käia UVa-s kuulamas ka Cover Clubi duot. Cover Clubi moodustavad César Díez (elektrikitarr, löökpillid, laul) ja Su Pérez (laul, löökpillid). Nende repertuaari kuuluvad tuntud lood 70-, 80- ja 90-ndatest ning nende esinemised sobivad igat tüüpi sündmustele.